**ЗАПИСНИК**

**од**

**КОНСТИТУТИВНА СЕДНИЦА НА СОВЕТОТ ЗА РЕФОРМА НА ЈАВНА**

**АДМИНИСТРАЦИЈА**

**одржана на 26.12.2023, во 10:00ч.**

**во**

**Влада на Република Северна Македонија**

|  |  |
| --- | --- |
| ПРИСУТНИ | Димитар Ковачевски (Претседател на Владата на Република Северна Македонија), Азир Алиу (Министер за информатичко општество и администрација), Бојан Маричиќ (Заменик на претседателот на Владата за европски прашања), Славица Грковска (Заменик на претседателот на Владата задолжен за политики за добро владеење), Кренар Лога (Министер за правда), Ристо Пенов (Министер за локална самоуправа), Спасе Глигоров (Директор на Агенција за администрација), Методија Димовски (Генерален секретар на Владата на Република Северна Македонија), Јелена Таст (Државен секретар во Министерство за финансии), Лаура Ајдини (Министерство за финансии), Оливера Нечовска (Секретаријат за законодавство), Весна Марашевиќ (Канцеларија на Претседателот на Владата на Република Северна Македонија), Билјана Николовска Жагар (Канцеларија на Претседателот на Владата на Република Северна Македонија), Душица Перишиќ (Заедница на единиците на локална самоуправа), Александар Диље (Министерство за земјоделство, шумарство и водостопанство), Ана Павловска Данева (Правен Факултет Јустинијан Први, УКИМ), Есма Адиловиќ Фазлиќ (Министерство за информатичко општество и администрација), Ангела Саплиева (Министерство за информатичко општество и администрација), Ирена Стамеска Ѓеровска (Министерство за информатичко општество и администрација). |
| ПРЕТСЕДАВАЧ | Димитар Ковачевски, Претседател на Влада на Република Северна Македонија |

**Предлог дневен ред**

1. Разгледување на Петтиот годишен извештај за 2022 година за имплементација на Стратегијата за реформа на јавната администрација со Акциски план 2018 – 2022 година;
2. Информација за спроведување на Проектот “Поддршка на државната реорганизација” поддржан од ИПА 2017

* Пилот институции – Министерство за информатичко општество и администрација, Министерство за економија и Министерство за земјоделство, шумарство и водостопанство и
* Презентација на предлог Закон за стручно усовршување и обука на административните службеници и  презентација на нацрт верзија на Закон за инспекциски надзор

1. Информација за спроведување на Оценска мисија на СИГМА во 2024 година
2. Разно (прашања/предлози).

Конститутивната седница на Советот за реформа на јавната администрација (во натамошниот текст: Советот) ја отвори претседателот на Владата на Република Северна Македонија, Димитар Ковачевски, кој воедно е и претседавач на Советот. На самиот почетокги поздрави присутните, и кој во воведното обраќање се осврна на следните клучни пораки:

„... Реформата на јавната администрација останува еден од клучните приоритети на Владата и во периодот што следува.

Еден од стратешките приоритети на оваа Влада, утврден во Програмата за работа на Владата на Република Северна Македонија (2022-2024) е развивање на „Модерна и ефикасна јавна администрација базирана на дигитализација која обезбедува квалитетни и брзи услуги за граѓаните и деловните субјекти“.

Оттука и Стратегијата за РЈА (2023-2030) со Акциски план, која Владата ја усвои во јули оваа година, е директно насочена кон постигнување на овој приоритет преку дефинираните цели кои обезбeдуваат стратешка рамка за развој на администрацијата до 2030 година.“

Димитар Ковачевски, претседавач на Советот, ја истакна и важноста на кохерентниот и сеопфатен пристап во однос на стратешките документи во оваа област:

„...Стратегијата за реформа на јавната администрација е тесно поврзана со Програмата за реформи во управувањето со јавните финансии 2022-2025 година, Програмата за одржлив економски развој и децентрализација 2021-2026, Планот за забрзан економски раст 2022-2026, Националната стратегија за спречување на корупцијата и судирот на интереси 2021-2025, како и со неодамна усвоената Стратегијата за транспарентност на Владата на РСМ, со Aкциски план 2023-2026 година, како и со определбите за Отворена власт и Отворено владино партнерство, па со тоа јасно е и колку важни процеси ни се поврзани и ни зависат од тоа колку успешно и колку ефикасно ќе ја реформираме јавната администрација.“

Имајќи предвид дека ова беше конститутивна седница на Советот за реформа на јавната администрација (прва седница по усвојување на новата стратегија), Димитар Ковачевски, потсети уште еднаш на улогата на Советот:

„...Советот ја има политичката одговорност за постигнување на целите кои Стратегијата за РЈА ги поставува, но и за координација на целокупниот процес на реформата на јавната администрација.

Главни задачи на Советот се:

• Да обезбеди взаемна поврзаност, усогласеност и следење на имплементацијата на стратешките документи (стратегии, програми, планови, политики и сл.) од областа на реформата на јавната администрација;

• Разгледување на годишните извештаи и давање на препораки до ВРСМ за преземање на мерки за доследна реализација на процесот на РЈА, со цел намалување на ризиците од не спроведување или потешкотии при спроведување на планираните цели и мерки;

• Разгледување на ефектите од спроведените реформски активности во различните сектори од јавниот сектор, кои се одразуваат врз јавната администрација;

• Кохерентно планирање на реформата на јавната администрација, буџетот и процесот на европска интеграција на РСМ; и

• Разгледување и спроведување на заклучоците од Секторска работна група за РЈА.

Оттука, од сите вас, очекувам проактивен пристап и взаемна соработка, што ќе резултира со видливи резултата, во утврдените рокови.“

На крајот, претседавачот, и воедно претседател на Владата на Република Северна Македонија, ја потврди заложбата на оваа Влада:

„...Членството во Европската Унија е наша државна стратешка цел. Економскиот развој на државата и квалитетот на услугите од институциите е наша граѓанска потреба, со што Европа ќе ја живееме дома.“

Потоа, го објави предлог дневниот ред. Бидејќи присутните немаа забелешки по предлог дневниот ред, истиот едногласно беше усвоен. Заради преклопување со други активности од дневната агенда на претседател на Владата, претседавачот Димитар Ковачевски му го препушти водењето на седницата на заменик претседателот на Владата задолжен за европски прашања, Бојан Маричиќ.

Потоа, се премина кон **првата точка од дневниот ред.** Бојан Маричиќ, заменик претседателот на Владата задолжен за европски прашања, му даде збор на министерот за информатичко општество и администрација, Азир Алиу. Алиу наведе дека МИОА како надлежна институција за координација на Стратегијата за реформа на јавната администрација го подготвила Петтиот годишен извештај за спроведување на Стратегијата за РЈА 2018-2022 и Акцискиот план (АП) кој претставува преглед за напредокот во спроведување на Стратегијата за РЈА 2018-2022 година и Акцискиот план постигнат во периодот јануари – декември 2022 година. Од вкупно 31 активност за која се известува во период јануари – декември 2022 година целосно спроведени се 15 активности, а доцнат со реализација 16 активности, односно за временската рамка за 2022 година степенот на реализација е 48%. Министерот истакна дека овој извештај е изготвен согласно ревидираниот АП за 2019 година. Понатаму, накратко ги образложи активностите по приоритетни области и објасни дека голем дел од мерките и активностите од имплементацијата на АП и во текот на 2022 година не беа реализирани бидејќи беа поврзани со донесување на измени и дополнување или носење нова законска регулатива. Притоа истакна дека при подготовката на овој извештај се појавила потреба од електронска алатка за прибирање на податоци со цел олеснето прибирање, пребарување на податоци, анализа, подготовка на извештаи, архивирање на документи, операции за кои во регуларни околности се троши многу време, ресурси и труд, а во моментов е во тек нејзината изработка од страна на експерт ангажиран од РеСПА.

На крај истакна дека клучните постигнати резултати во периодот јануари-декември 2022 година се зајакната транспарентност на институциите и механизмите за достапност на информациите од јавен карактер и воспоставувањето на механизми за планирање, имплементација и мониторинг на принципите на отворени податоци и зајакнување на свеста кај граѓаните и бизнис заедницата.

Бидејќи никој немаше забелешки, Бојан Маричиќ, заменик претседателот на Владата задолжен за европски прашања, предложи Советот да го усвои Петтиот годишен извештај за имплементација на Стратегијата за реформа на јавната администрација за 2022 година и истиот да биде доставен на седница на Влада.

Во однос на **втората точка** - Информација за спроведување на Проектот “Поддршка на државната реорганизација” поддржан од ИПА 2017, Бојан Маричиќ, заменик претседателот на Владата задолжен за европски прашања, даде збор на министерот за информатичко општество и администрација и на претставникот на Министерството за земјоделство, шумарство и водостопанство како пилот институции да ги презентираат преземените активности во рамки на проектот.

Министерот Алиу наведе дека по дефинирањето на методолошкиот пристап за хоризонтална анализа на институционалната рамка, тој бил успешно пилотиран во министерскиот систем за информатичко општество и администрација. Биле спроведени низа интервјуа во министерствата, органите во состав на министерствата, како и во други институции кои спроведуваат политики креирани од министерствата, а овој темелен и транспарентен процес Владата го заокружила со усвојувањето на Интегрираниот извештај како најважен документ што произлегува од овој проект.

Министерот истакна дека и покрај тоа што новиот Закон за организација на органите на државната управа не е донесен, во согласност со препораките од Интегрираниот извештај, Владата ги усвои двата закони подготвени со поддршка од експертите на проектот:

- Закон за стручно усовршување и обука на административните службеници кој предвидува формирање посебна институција која ќе се занимава со спроведување на политики за зајакнување на административните капацитети преку обуки; и

- Закон за безбедност на мрежни и информациски системи и дигитална трансформација, кој предвидува формирање на дигитална агенција која ќе ги централизира напорите за дигитализација, што ќе има бројни придобивки за државата.

Исто така, наведе дека се радува што оваа интервенција дополнително ќе биде поддржана од Европската Унија, бидејќи е еден од приоритетите на Стратегијата за РЈА која ќе се финансира во рамките на ИПА 2022, а се очекува да започне на почетокот на 2024 година. Притоа, Министерството за информатичко општество и администрација ќе продолжи да ја насочува реформата и да ја дава потребната поддршка на институциите; дополнително ќе се анализира потенцијалот за реорганизација во сегашната законска рамка и ќе бидат спроведени сите чекори кои ќе придонесат за подобро управување со политиките на сите нивоа - креирање, спроведување и надзор, а паралелно ќе се продолжи со напори за подготовка и донесување на нов систематски закон кој ќе биде долгорочно законско решение.

Славица Грковска, заменик на претседателот на Владата задолжен за политики за добро владеење, наведе дека на една од првите седници на Советот за РЈА прва истакнала дека е против проектот ”Поддршка за реорганизација на државата“ од причина што експертите немале основни познавање и нивните предлози биле небулозни.

Александар Диље, кабинетски службеник од МЗШВ во однос на проектот наведе дека во нивното министерство не се појавиле посериозни проблеми во поглед на реорганизацијата.

Бојан Маричиќ, заменик претседателот на Владата задолжен за европски прашања, и даде збор на професорката Ана Павловска Данева во својство на експерт ангажиран во подготовката на Предлог законот за стручно усовршување и обуки на административните службеници и Нацрт верзијата на Законот за инспекциски совет накратко да ги презентира овие закони.

Ана Павловска Данева наведе дека овие закони се подготвени во рамки на ИПА проектот за реорганизација на органите на државната управа. Во однос на Предлог законот за стручно усовршување и обуки на административните службеници oбразложи дека идејата е Центарот за обуки да биде самостоен орган на државната управа под МИОА со кој ќе раководат директор и заменик директор избрани и именувани од Владата кој ќе има и програмски совет како стручно тело во својот состав. Предвидено е Центарот да обезбедува генерички и специјализирани обуки за стручно усовршување на административните службеници и дека со нив би биле опфатени 45.000 – 46.000 административни службеници. . Во однос на критериумите за избор на директор наведе дека се високи, односно минимум десет години работно искуство на позиција висок раководен службеник, искуство во управување со луѓе, јавни настапи и објавување на стручни и научни публикации. Во однос на новините со овој предлог закон, предвидено е државниот службеник кој прв пат засновал работен однос во рок од една година од стекнување на статусот на државен службеник да посетува 120 часа обука за државни службеници, а после завршувањето на обуката да полага испит. Државниот службеник кој нема да го положи испитот може повторно да полага, но ако при повторното полагање не положи ќе го изгуби статусот на државен службеник.

Во однос на нацрт верзијата на Закон за инспекциски надзор, наведе дека анализата на странски експерти покажала дека тело како инспекцискиот совет не постои во ниту една друга држава од регионот, освен Хрватска. Наведе дека предвидено е Инспекцискиот совет да биде координативно тело без правен субјективитет. Притоа постои одредба со која е забрането инспекторот да биде префрлен во државен службеник. Нема да постои лиценца, односно ќе биде потребно кандидатот за инспектор да биде вработен во инспекцијата како административен службеник најмалку една година, по што е должен да полага испит. Со денот на започнување на примена на овој закон вработените во стручната служба на Инспекцискиот совет ќе ги преземе Министерството за информатичко општество и администрација, во организациона единица за спроведување на овој закон.Во однос на примената на овој закон, објасни дека не е со европско знаменце и би имал одложна примена од 1.03.2025.

Спасе Глигоров, директор на Агенцијата за администрација постави прашање дали е предвидено секој државен службеник од секое ниво да полага испит и истакна дека негово мислење е студиите на случај да ги полагаат само раководните лица.

Душица Перишиќ, извршна директорка на ЗЕЛС додаде дека е потребно добро да се размисли дали има потреба од формирање на вакво тело (Центар за обуки) за да не се претвори во тело кое финансиски ќе биде издржувано од донатори и проекти. Потребно е да се размисли и дали е потребно да се укине Инспекцискиот совет бидејќи од неговото работење има позитивни резултати.

Јелена Таст, државен секретар во Министерство за финансии, го пренесе ставот на Министерството да се размисли дали има потреба од формирање на Центарот за обуки и дека критериумите и начинот за регулирање на статусот на државен службеник се уредени во Законот за административни службеници, а не во Закон за стручно усовршување и обука на административните службеници.

Министерот за информатичко општество и администрација, Азир Алиу наведе дека работните групи во МИОА едновремено работеле на двата закони и дека новиот Закон за административни службеници е целосно во линија со Законот за стручно усовршување и обуки на административните службеници, како и дека обуката на државните службеници е неопходна.

Славица Грковска, заменик на претседателот на Владата задолжен за политики за добро владеење, дополни дека администрацијата треба да се гледа на ист начин како и вработените во приватниот сектор, мора да биде стручно усовршувана и не смее да се дозволи обуките да станат формалност. Во однос на Законот за инспекциски надзор, смета дека не смее да има конфликт на интереси, односно ако Инспекцискиот совет го контролира министерството, не смее да биде орган во министерството.

Ана Павловска Данева наведе дека Законот за стручно усовршување и обуки на административните службеници и новиот Закон за административни службеници биле работени истовремено и дека обуките биле задолжителни за сите административни службеници на годишно ниво отсекогаш, односно и во одредбите од Законот за административни службеници кој е на сила. Во новиот ЗАС оценувањето и унапредувањето ќе зависат од обуките. Одговарајќи му на директорот на Агенцијата за администрација, Спасе Глигоров, наведе дека предвидено е студиите на случај да ги полагаат и најниските службеници, што ќе овозможи мобилност на административните службеници.

Јелена Таст, државен секретар во Министерството за финансии, истакна дека јавната администрација е нефункционална и дека без сомнеж потребно е нејзино стручно усовршување, но дека не е сигурна околу функционалноста на овој закон во пракса, односно која е потребата од Агенција/Центар, наместо МИОА да ги организира овие обуки за административните службеници.

Методија Димовски, генерален Секретар на Владата, наведе дека овој Закон за стручно усовршување и обуки на административните службеници веќе поминал на седница на Влада и веќе е доцна за овие дискусии. Само една година од работењето на ова тело ќе чини многу, односно само извршувањето на неговата основна функција ќе чини дваесет милиони евра годишно, а МИОА немала буџет да ги спроведува овие обуки, ниту Агенцијата нема да има буџет за нивно спроведување. Смета дека не постои ниту една издржана критика во однос на Законот за инспекциски надзор и дека во оваа нова нацрт верзија е препишан истиот закон, а само се избришани одредбите за Инспекцискиот совет и не се исполнети критериумите за носење на нов закон за Инспекциски надзор.

Ристо Пенов, министер за локална самоуправа, наведе дека системот е под притисок од експертската јавност и од европските директиви. Наведе дека вакви обуки за административните службеници се одвиваат и преку Министерството за локална самоуправа, но дека истите немаат никаков ефект, како и дека целта е кадарот да се задржи во институцијата, а најефективно е обучувањето во рамки на институцијата, односно помладиот и нов кадар да учи од постоечкиот, поискусен кадар.

Оливера Нечевска. Секретар на Секретаријат за законодавство, дополни дека во Секретаријатот за законодавство не се спроведуваат обуки ниту од МИОА, ниту од проекти, но секоја обука би била без ефект ако кадарот не остане во институцијата.

Во однос на **третата точка** Информација за спроведување на Оценска мисија на СИГМА во 2024 година, Бојан Маричиќ, заменик претседателот на Владата задолжен за европски прашања, му даде збор на министерот за информатичко општество и администрација, Азир Алиу. Алиу наведе дека почнувајќи од 2017 година, СИГМА спроведува оценски мисии врз основа на Методолошка рамка за Начелата на јавната администрација. Наведе дека оваа рамка содржи група стандардни показатели кои СИГМА доследно ги применува за мерење на предусловите и овозможувачките фактори на успешните реформи (добри закони, политики и постапки, институционални структури, човечки ресурси) и реалното спроведување на реформите и последователните резултати (колку е успешна администрацијата во пракса). Мисијата на СИГМА за оценка за напредокот на јавната администрација се спроведува на секои две години, а врз основа на наодите од оценката Европската Комисија го цени напредокот и спремноста на јавната администрација да ги спроведува политиките на ЕУ. Последната оценска мисија била спроведена во 2021 година, а следната ќе се спроведе во периодот од февруари до април 2024 година. Процесот, согласно утврдената Методологија, ќе се спроведува преку прибирање информации и податоци за утврдените показатели и под-показатели кои ги обезбeдува администрацијата, по што ќе следи спроведување на интервјуа со претставници на надлежните органи на државната управа и државни органи. Оттука, заради обезбедување на соодветни информации и податоци, како и заради успешно спроведување на оценската мисија, потребно е да се назначат контакт лица/координатори за тематските области кои се предмет на оценување од страна на СИГМА, како и лица кои ќе ги внесуваат информациите и податоците во инфроматичкиот систем на СИГМА. За таа цел, на 24 и 25 јануари 2024 година предвидено е да се одржат обуки за координаторите и за лицата кои ќе ги внесуваат податоците, додека на 25 јануари 2024 година ќе се одржи и посебна сесија за државните секретари со која ќе се информираат за процесот на оценување и временската рамка.

Министерот наведе дека МИОА како надлежно министерство ќе обезбеди координација на процесот и спроведувањето на оценската мисија на СИГМА и ќе донесе решение за формирање на меѓуресорска работна група составена од претставници од соодветните надлежни органи на државната управа и државни органи. Истовремено, потребно е Министерството за финансии да назначи координатор за тематската област „Управување со јавните финансии“.

Се премина на **последната точка -** Разно по која беше отворена дискусија.

Директорот на Агенција за администрација Спасе Глигоров наведе дека сите институции сакаат да имаат независен статус и дека странските експерти секогаш ги поддржуваат во тоа.

Министерот за правда Кренар Лога наведе дека предлозите за формирање на нова институција потребно е да се разгледуваат во временска рамка од минимум шест месеци, а не во последен момент.

На крајот на седницата, Бојан Маричиќ, заменик претседателот на Владата задолжен за европски прашања, ги предложи следните заклучоци:

Советот го усвои Петтиот годишен извештај за имплементација на Стратегијата за реформа на јавната администрација за 2022 година и истиот да биде доставен на седница на Влада.

Информацијата за спроведување наценска мисија согласно начелата на јавната администрација на СИГМА во 2024 година да се достави до Владата на Република Северна Македонија за разгледување и усвојување.

Членовите на Советот за РЈА едногласно ги усвоија предлог Заклучоците, по што заменикот на претседателот на Владата на Република Северна Македонија, Бојан Маричиќ, заменик претседателот на Владата задолжен за европски прашања, ја затвори конститутивната седница на Советот за РЈА.